次韻去非梅花
作者：葛勝仲
朝代：宋

paragraphs: 造化小兒心戀嫪，偏向冰花施巧妙。
冷禁霜带曉寒飄，清宜月綴微雲照。
已與鳴鳩傳酒信，更乞遊蜂供蜜料。
交情萬里寄春色，度曲五更吹怨調。
半樹臨溪抵死香，一枝倚竹嫣然笑。
寒姿疏影太幽獨，靜女貧姝真窈窕。
世言嘉卉出靈山，我疑異種來圓嶠。
肯挑俗子炫穠麗，只約騷人伴吟嘯。
少陵牽興催衰白，廣平被惱回剛峭。
徑須相過壽此花，市遠無肴只藜藋。